Пра сваё жыццё, вучобу ў вучылішчы і пра сваё каханне з будучай жонкай Раісай Савельеўнай Сяргей Іванавіч падрабязна паведаў мне ў пачатку 1970-х, завітаўшы да мяне ў госці з Віктарам Іванавічам Жданам і Уладзімірам Мінейкам. Жыў я на вуліцы Камуністычнай, у двухпавярховым драўляным доме №39, які пасля вайны пабудавалі палонныя салдаты вермахта. Да майго ўсялення ў гэты дом тут спачатку жыла мастачка Валяр’яна Жолтак, потым сям’я Георгія і Наталлі Паплаўскіх. З майго акна другога паверха цудоўна аглядаўся бераг Свіслачы, увесь у хмызняках, стары драўляны масток праз раку, Палац спорту і дзве высокія вежы Свята-Духава Кафедральнага сабора. Аднак гэты маляўнічы “кавалак” вуліцы Камуністычнай даўно знік — з’явіўся сучасны навабуд, і толькі засталася пра яго ціхая памяць у тых, хто там калісьці пражываў.